Лъэпкъым и набдзэ (Нало Заур ягу къагъэкIыж)
КъБКъУ-м и педколледжым щекIуэкIащ «Псэмрэ бзэмрэ зэтохуэ» зыфIаща зэхыхьэр. Ар теухуат КъБР-м и цIыхубэ тхакIуэ, усакIуэ, щIэныгъэлI, IуэрыIуатэдж, литературэ критик, зэдзэкIакIуэ Нало Заур къызэралъхурэ илъэс 85-рэ зэрырикъум.
Пшыхьыр къызэрагъэпэщащ колледжым и егъэджакIуэхэу Лъостэн Марьянэ, Мер Оксанэ, филологие щIэныгъэхэм я кандидат Пэщол Сакимэ сымэ.
Зэхыхьэр къызэIуихащ педколледжым и унафэщI Байчекуевэ Нинэ.
Нало Заур и гъащIэмрэ и лэжьыгъэхэмрэ тепсэлъыхьащ еджапIэм и студент Пэфыф Марианнэ. Абы къыхигъэщащ Налом литературэми щIэныгъэми хуищIа хэлъхьэныгъэхэм адыгэ лъэпкъым и гъащIэм увыпIэ ин зэрыщаубыдыр.
Налор псэм и гъуджэ къудей мыхъуу, псэм и гъукIэу зэрыщытар, абы къытхуигъэна псалъэхэм, гупсысэхэм акъыл къызэрыхэпхынур, абыхэм щIэблэр щIэбгъэдэIуныр насыпышхуэу зэрыщытыр жаIащ пшыхьыр езыгъэкIуэкIа Пэщол Сакимэрэ Мер Оксанэрэ. АдэкIэ къеджащ Нало Заур теухуауэ IуэрыIуатэдж КъардэнгъущI Зырамыку, гуманитар къэхутэныгъэхэмкIэ Къэрэшей-Шэрджэс институтым и щIэныгъэрылажьэ нэхъыжь Брат Хьэсин, филологие щIэныгъэхэм я доктор ЦIыпIынэ Аслъэн, тхакIуэхэу Бейтыгъуэн Сэфарбий, Къэжэр Хьэмид, Лыкъуэжь Нелли, КъБР-м цIыхум и хуи- тыныгъэр хъумэнымкIэ и жылагъуэ IуэхущIапIэм и унафэщI Хьэтэжьыкъуэ Валерэ, Гуманитар къэхутэныгъэхэмкIэ Къэбэрдей-Балъкъэр институтым IуэрыIуатэмкIэ и къудамэм и унафэщI Гъут Iэдэм, усакIуэ ПщыукI Латмир сымэ ятхахэм щыщ.
Нало Заур и сабий усэхэр зэгъэщIэгъуафIэу, гукъинэжу зэрыщытым къыдэкIуэу, фIым, гуапагъэм хуэзыущийщ, сабиипсэр дунейм и дахагъэм, абы и къэхъукъащIэхэм, псэущхьэхэм яхуэIэфIу щытыным хуэзыунэтIщ. Апхуэдэ усэхэм гъэхуауэ къеджащ Налшык и сабий сад №9-м и гъэсэн цIыкIухэр.
Нало Заур и Хэкум, и лъахэм, и къуажэгъухэм, цIыхугъэ дахэм, лъагъуныгъэм ятеухуа и усэхэм къеджащ еджапIэм и студентхэу ДыщэкI Азрэт, Къэрэнашэ Аскэр, Хьэмгъуокъу Дианэ, Багъ Миланэ, Безыр Аминэ, Дау Iэсият, КIэмпIарэ Каринэ, Къагъырмэс ФатIимэ, Гъащтэ Миланэ, Балъкъэр Рузанэ, Уэзрокъуэ Залинэ, Уэрэзей Марьянэ, Дзыгъур Аринэ, Къарэмызэ Индирэ. Зэхыхьэм кърихьэлIахэр ирагъэдэIуащ «Къру закъуэ» новеллэм щыщ пычыгъуэм, «Адыгэ псалъэ гъэпсахэр» тхылъым ихуа псысэжьейхэм щыщ.
Налом и лэжьэгъуу, и ныбжьэгъуу щыта, Гуманитар къэхутэныгъэхэмкIэ Къэбэрдей-Балъкъэр институтым и лэжьакIуэ нэхъыжь, филологие щIэныгъэхэм я доктор, профессор, КъБР-ми КъШР-ми щIэныгъэхэмкIэ щIыхь зиIэ я лэжьакIуэ БакIуу Хъанджэрий и псалъэм къыхигъэщащ Заур гушыIэ дахэ иIэу, хьэл-щэн екIу хэлъу зэрыщытар, лъэпкъ IуэрыIуатэм, литературэм, щэнхабзэм хэлъхьэныгъэшхуэ зэрыхуищIар, и щIэинхэр иджыри куэдрэ лъэпкъым зэрыхуэлэжьэнур, и цIэр зэращымыгъупщэнур.
УсакIуэ, композитор ХьэIупэ ДжэбрэIил пшыхьым кърихьэлIахэм яхуиIуэтэжащ Заур теухуа и гукъэкIыж гуапэхэр. Абы жиIащ адыгэ лъэпкъым къыхуэщхьэпэн тхылъ куэд Налом и Iэдакъэм къызэрыщIэкIар, апхуэдэ цIыху адыгэм къы- зэрыхэкIам зэрыригуш- хуэр.
ЦIыхум къыдалъхуа зэчийри и гъащIэ псори зейр, абы къыпыкI хъугъуэфIыгъуэхэр зэкIуэлIэжри ар къызыхэкIа лъэпкъырщ. Абы и IэдакъэщIэкIым лъэпкъыр иIэтмэ, тхакIуэм и цIэр уахътыншэ зэрыхъури хьэкъщ. Нало Заур ящыщщ апхуэдэ насып зыгъуэтахэм.
Пшыхьыр щиухым, педколледжым и унафэщIым и къуэдзэ Нало Маргаритэ хьэщIэхэм, зэхыхьэм хэтахэм, еджапIэм и библиотекэм Нало Заур и тхылъ зырыз яритащ, кърихьэлIахэм псалъэ гуапэкIэ захуигъэзащ.
Зэхыхьэм хэтащ Гуманитар къэхутэныгъэхэмкIэ Къэбэрдей-Балъкъэр институтым и лэжьакIуэ, «Бзэ Хасэм» и тхьэмадэ Табыщ Мурат, Тыркум къикIа ди лъэпкъэгъу Нэзэр Хьэмид сымэ.
ТЕКIУЖЬ Заретэ.
